**Poslanica vodstvu zakonodajne in izvršne oblasti, ministricam in ministrom Vlade RS, poslanskim skupinam DZ RS in slovenski javnosti**

**Spoštovani!**

**Slepi in slabovidni, zbrani na slavnostni skupščini na Okroglem, obeležujemo 95 let uspešnega dela naše organizacije.**

**Dva vrla moža, Franc Dolinar in Alojzij Levstek, sta po koncu prve svetovne vojne začutila stiske mnogih in zato na lastne stroške prepotovala Slovenijo ter zbrala 60 podpisov, ki so omogočili, da je bilo prav na današnji dan, 7. novembra 1920, v Ljubljani ustanovljeno prvo slovensko invalidsko društvo, Podporno društvo slepih. Društvo se je prebijalo skozi številne organizacijske in denarne težave, a kljub temu uspešno pomagalo mnogim slepim pri samostojnejšem življenju. Po drugi svetovni vojni je bilo društvo razpuščeno, kot njegov pravni naslednik pa ustanovljeno Združenje slepih Jugoslavije, republiški odbor za Slovenijo, ki se je kasneje preimenoval v Zvezo slepih Slovenije, ta pa nato v sedemdesetih letih v Zvezo društev slepih in slabovidnih Slovenije (ZDSSS).**

**Organizacija je svoj največji razvoj doživela po drugi svetovni vojni, ko je vzpostavila trdno mrežo regionalnih društev. Zahvala za to gre tudi tedanji Loteriji Jugoslavije, iz katere se je po vojni najprej financiralo naše delo, kmalu nato pa tudi delo organizacije gluhih. Vsi ostali so prišli do tega vira sredstev precej kasneje. Ker pa je takratna oblast invalidskemu varstvu tudi sicer posvečala veliko pozornosti, ob koncu šestdesetih let prejšnjega stoletja v Sloveniji ni bilo slepih ali slabovidnih, ki bi bili nezaposleni, ali brez socialne pomoči.**

**Osamosvojitev je prinesla nove izzive, ki se jim je ZDSSS uspešno prilagajala, tako da je lahko uresničevala čim več skupnih interesov slepih in slabovidnih.**

**V skoraj stotih letih obstoja je naša organizacija skupaj s svojimi društvi stotinam slepih in slabovidnih pomagala pri bolj neodvisnem vključevanju v zasebno, poklicno in javno življenje.**

**Žal, danes ne moremo biti povsem zadovoljni. Če je bil položaj slepih in slabovidnih še tri desetletja tega pri nas primerljiv, ali celo ugodnejši od mnogih evropskih držav, danes močno zaostajamo. Najhuje je, da naša država ne uresničuje lastnih zakonskih določil. Tu je vsekakor najpomembnejša že sedem let uzakonjena pravica do celovite rehabilitacije slepih in slabovidnih, ki je upravičenci še vedno ne morejo uveljaviti. Poleg tega pa RS nima registra slepih in slabovidnih, skoraj nič se še ni zgodilo za uveljavitev Marakeške pogodbe v naši avtorski zakonodaji, oskrba z medicinsko tehničnimi pripomočki za slepe in slabovidne je precej slabša kot v številnih revnejših državah, zaposlenih slepih ali slabovidnih je vsak dan manj. Če smo imeli še pred desetletjem, ali dvema, zagotovljeno stabilno financiranje naše dejavnosti, pa je zaradi mnogih napačnih ukrepov to danes tako načeto, da vsako leto manjša sredstva že resno ogrožajo naše delovanje. Tudi Konvencija Združenih narodov o pravicah invalidov, ki jo je Republika Slovenija ratificirala med prvimi, še čaka na uveljavitev.**

**Vemo, da je težav pri nas veliko in bili smo potrpežljivi. Predolgo! Zato pričakujemo od vseh vas, da nam prisluhnete in začnete ukrepati. Rezultatov ne bo takoj, takoj pa želimo videti vsaj prve resne premike v pravo smer.**

**Po naravi smo optimisti. Vsakdo med nami je svojo zelo resno krizo že doživel in jo premagal. Zdaj čakamo na tiste korake na drugi strani, ki bodo porok, da bo čez pet let, ob naši stoletnici, položaj bistveno boljši.**

**Družba smo vsi, tudi mi!**

**v imenu zbranih na slavnostni seji skupščine ZDSSS na Okroglem pri Kranju,**

**7. novembra 2015**

**Tomaž Wraber, predsednik ZDSSS**